Sok szeretettel köszöntöm képviselő-testületünk nevében községünk megjelent lakosait és azokat, akik az interneten keresztül követik a falugyűlést!

Tisztelt Falugyűlés!

A beszámolóm első részében a tavalyi esztendő főbb történéseiről, fejlesztéseiről lesz szó.

Először szeretném megemlíteni településünk eddigi legnagyobb, nemzetközi porondon elért sikerét. 2022. május 12-én, az ausztriai Hinterstoderban rendezték a 2020. évi Európai Falumegújítási Díjak átadásának ünnepségét. Az ünnepségen Környe arany fokozatú elismerésben részesült. Nagyon fontos elmondanom, hogy ilyenkor nem csupán az önkormányzat munkáját értékelik, hanem az egész falu működését, a civil szervezeteket, a rendezvényeket, a közösségi eseményeket, a gazdasági élet alakulását veszik figyelembe a zsűrizésnél. Tehát ez a díj Környét, ez által minden környei lakost illeti meg. Erről a helyről is kifejezem önkormányzatunk köszönetét településünk lakói felé azért a közös munkáért, mellyel kiérdemeltük ezt a nívós díjat.

Néhány nappal később, május 19-20-án Környe rendezte meg a Magyarországi Falumegújítási Díj 2022. évi átadó ünnepségét. A rendezvényre 27 falu látogatott el. A magukat képviseltető települések közül 13 látványos és sokszor ízletes kiállítással mutatkozott be. Erre a két eseményre méltán lehetünk büszkék.

Önkormányzatunk a 2022. évi költségvetését tavaly február 10-én fogadta el. A 2022. évi költségvetési bevételek tervezett előirányzata 2.168.368.842 Ft volt, amely összeg be is érkezett önkormányzatunk számlájára. Ezt egészítették ki körülbelül ugyanekkora összeggel a megtakarításaink.

2022. évben, a feladatfinanszírozás keretében – az iparűzési adó erősségünkre tekintettel – általános működési feladatellátásra, az óvodai és bölcsődei feladatellátásra, a gyermekétkeztetés működési kiadásaira és a közművelődési feladatellátásra önkormányzatunk 350 millió forint állami hozzájárulást kapott, ezzel szemben az elvárt adófizetési kötelezettségünk az iparűzési adó erőképességünk miatt: 330 millió forint volt.

2022. évi tervezési feladatok:

Tavaly év végére elkészült a római kori leleteket bemutató terem terve.

A Kossuth utca felújítási terveit április 20-ig kellett a tervezőnek leszállítania önkormányzatunk számára. A terveket határidőre megkaptuk.

A Tóparti épület tervezése nem valósult meg, mivel a látványterveket készítő vállalkozó leterheltsége miatt nem tudta vállalni a tervek elkészítését. (Ez az ÖNO melletti szolgálati lakás.)

A József A. utcai épület tervezése megtörtént, az állapotfelmérés után a kiviteli terveket őszre elkészítette a vállalkozó.

Ipari Park Budai út és kerékpárút tervezés. A Coloplast irányából a Volta cég felé vezető út mellett kerékpárutat terveztettünk.

Tagyospuszta - Ipari Park közötti kerékpárút tervezés, melynek segítségével közvetlenül megközelíthető községünkből kerékpárral Tagyos, az Ipari Park és Szentgyörgypuszta.

Településünk vasútállomása már igen megérett a felújításra. Az épület, mint a nemzeti törzsvagyon része a Magyar Állam tulajdonában van. Évente jelzéssel éltünk a MÁV Vagyonigazgatósága felé, hogy intézkedjenek a megfelelő karbantartásról. Egy ilyen tartalmú levelezés során megállapodott önkormányzatunk a vagyonkezelővel, hogy a külső vakoláshoz szükséges anyagot mi megvásároljuk és a vagyonkezelő a munkákat elvégzi. A költségvetésünkben erre fedezetet biztosítottunk. A tavalyi év során megtörtént a vasútállomás homlokzatának javítása, festése. A festést a MÁV üzemeltetési osztályának munkatársaival közösen végeztük el. A felújítás mellett a MÁV alkalmazottai a vasútállomás melletti virágágyások rendbetételét is elvégezték.

Szintén a Magyar Állam, mint tulajdonos és a MÁV, mint vagyonkezelő érintett a Béke lakótelep F épülete előtti parkoló és az ipartelepre vezető aszfaltos út tulajdonjogát illetően. Tárgyalásaink eredményeként telekalakítás keretében megtörtént az út, a parkoló és egyes garázsok alatti területek leválasztása önálló helyrajzi számra. Amennyiben a szakminisztérium az érintett területrészleteket kiveszi a nemzeti törzsvagyon részéből, a Magyar Állam ingyenes vagyonátruházással átadja önkormányzatunk tulajdonába. Ebben a kérdésben nem történt előrelépés az elmúlt évben. Bízom benne, hogy az idei esztendőben rendeződik ez a telekalakítás, mert már nagyon időszerű lenne a Béke lakótelepen lévő nagy aszfaltos parkoló teljes felújítása, de sajnos jelenleg csak a parkoló 30 %-a önkormányzati tulajdonú, így nem lehetséges.

2022. évi fejlesztések:

Tavaly szerettünk volna vásárolni egy homlokrakodót, de sajnos nem találtunk olyan használt gépet, amely megfelelő lett volna.

A Sport épületének korszerűsítése már évek óta tervezett feladat. A kiviteli tervek már rendelkezésre álltak, így 2022-ben megtörtént a közbeszerzési eljárás kiírása. A beruházás megvalósítására kapott legjobb ajánlat is magasabb volt a tervezett összegnél, ezért a tartalékkeretből ki kellett egészítenünk a forrást. Az eredeti összeg 524 millió forint volt, az emelt összeg pedig 596 millió forint lett. A közbeszerzés lebonyolítására ősszel került sor, így év végén tudtunk győztest hirdetni.

A Tagyospuszta kastély tetőfelújítást nem tudtuk kivitelezni, mivel a mai napon kaptuk meg az engedélyezéshez szükséges terveket.

A tervezésnél már említett római kori leleteket bemutató terem építéséhez pályázatot nyújtunk be a Területi Operatív Program keretében. Az építkezés megkezdéséhez közbeszerzési eljárást kellett lefolytatnunk, melynek eredményeként olyan magas ajánlati árat kaptunk, amelyen ésszerűtlen lett volna elvégezni a beruházást. Az idei évről szóló beszámolómban hallható lesz, hogy milyen megoldással próbáljuk megvalósítani a fejlesztést.

A tóparton lévő kültéri fitnesz eszközök karbantartásához a szükséges alkatrészeket megrendeltük a gyártó cégtől. A termékek beérkezését még mindig várjuk.

Múlt nyáron megkötöttük a Bajcsy lakópark II. ütemében érintett telkekre az adásvételi szerződéseket. Nagy hangsúlyt fektettünk arra, hogy a kedvezményesen vásárolható telkekkel ne tudjanak visszaélni az ügyeskedők, ezért szigorú feltételrendszert határozott meg a testület a kedvezményes adásvételi szerződésekhez. Még a tavalyi évben sikerült az internetszolgáltatóval egyezségre jutnia az önkormányzatnak a Bajcsy lakóparkban, a vagyonátadás már megtörtént és a szolgáltató egy évvel ezelőtti ígérete szerint néhány héten belül megkezdődik a vezetékes internet szolgáltatás a lakóparkban. Ez a néhány hét majdnem egy esztendőt jelentett. Múlt szerdától lehetősége van az ott élőknek szerződni vezetékes internet, tv és telefon szolgáltatásra.

A Kossuth utcát a tervek elkészülte és a pályázatás eredményhirdetése után a Strabag kezdte el a felújítani októberben. A felújítás nem csak az úttestet, hanem az utca meredekebb részén a vízelvezetést is érintette. Az utca adottságai miatt nem volt könnyű dolga kivitelezőnek, mivel a keskeny utcában nagy a szintkülönbség az utca két oldalán lévő házsor között, ezért csak kis mértékben lehetett szélesíteni az utcát. A kivitelezés után gondot jelentett, hogy az útszegély mellett megsüllyedt a talaj, amikor autóval ráhajtottak. Mivel szegélyt kapott az út, már nem volt indokolt murvás padka, viszont a frissen visszatöltött föld nem alkalmas arra, hogy járművek közlekedjenek rajta. Amikor a fű megerősödik a padka mellett, onnantól már nem süllyed meg az út széle és egy rendezett szép utcaképet kapunk.

A Rózsa utca Régiposta utcáig tartó felújítását is a tavalyi évre terveztük, de a vízjogi engedélyek megszerzése miatt ősszel tudtuk kiírni a pályázatot és decemberben szerződtünk a győztes vállalkozóval. Így a munkát idén év elején kezdték meg.

Az ipari parkban jelzőlámpás gyalogátkelő és buszmegálló építést valósítottunk meg. Az Extreme Park Kft. 2022. április 17-ei héten kezdte meg a kivitelezést. A fejlesztés a BD előtt található kereszteződésben valósult meg.

Ipari Park Budai út - Han folyó úton közvilágítás építéséről is döntöttünk tavaly. Az említett szakaszon az IPH Kft. kiépíti az úttestet, és e mellett a belterületi úton került kiépítésre a közvilágítás. A vállalkozó a szükséges engedélyek beszerzése után, novemberben kezdte meg a kivitelezést, melyet a múlt héten jelentett készre.

Ismételt közbeszerzési eljárást írtunk ki a bölcsőde kivitelezőjének kiválasztására, mivel az előző eljárásban az érvényes ajánlatok jóval meghaladták a rendelkezésre álló fedezetet.

A megismételt eljárásban március 28-án a borítékbontás megtörtént, négy pályázat érkezett. A kivitelezőnek 12 hónap áll rendelkezésére a beruházás megvalósítására. Mivel az építkezés elején felmerültek olyan közmű kiváltások, melyek nem voltak tervezhetőek, ezért a véghatáridő májusról augusztusra tevődik át. A pályázati kiírás szerint 2023. december 31-ig kell elszámolnunk a pályázati pénzek felhasználásáról. A nyertes fővállalkozó (Krigesi Bau Kft.) nagyon sok alvállalkozóval próbálta megvalósítani a beruházást, de nem sikerült megfelelő kivitelezőt találnia egészen tavaly decemberig. Az utoljára kiválasztott cég már alkalmasnak tűnik az építkezés befejezésére. A beruházáshoz szükséges anyagi fedezet biztosítása érdekében a fővállalkozó és az alvállalkozó engedményezési szerződést kötött, amely lehetővé teszi, hogy az önkormányzat közvetlenül az alvállalkozónak fizeti ki a résszámlákon szereplő összegeket, így biztosítva, hogy a tényleges munkát végző cég megvásárolhassa a szükséges építőanyagokat. Reméljük, hogy a fent említett jogi és pénzügyi biztosítékok segítségével sikerül határidőre befejezni az építkezést és nem lesz visszafizetési kötelezettsége önkormányzatunknak a pályázattal kapcsolatban.

Az Önkormányzat a Tatabányai Többcélú Társulásban továbbra is részt vett, melynek fenntartásához lakosságszám arányában járultunk hozzá. A településen működő Német Nemzetiségi Önkormányzat Környe munkáját az önkormányzatunk intézményrendszerének biztosításával támogattuk és a működési kiadásaihoz is hozzájárul településünk 2 000 000 Ft összegben. A civil szervezetek és az egyházak részére, valamint a szülőföld program kiadásaira 2022. évben is támogatást biztosított önkormányzatunk. Katolikus plébánia részére 13 millió forint támogatást adott az önkormányzat, amelyből a főoltár felújítását valósították meg. A felújított főoltárt Spányi Antal megyéspüspök áldotta meg szeptemberben a bérmálás alkalmából.

Tavaly nyár óta Nagy Péter tiszteletes Kocson folytatja munkáját, helyére Börzsönyi Kornélia érkezett, aki hagyományainkat folytatva részt vesz településünk közösségi életében, nemzeti és helyi ünnepeinken. A református gyülekezet számára biztosított támogatásból használati tárgyakat, berendezéseket vásároltak a parókia számára.

A Környei Önkéntes Tűzoltó és Polgárőr Egyesület részére 1,7 millió forint támogatást folyósítottunk, amely nagyban hozzájárult az egyesület működéséhez. Önkormányzatunk segített a Magyar Falú Civil Alap programban vásárolt gépjármű fecskendő beszerzésében és forgalomba helyezésében.

A tavalyi esztendő szomorú aktualitása az ukrán háború. Településünk, és itt ki kell emelni a civil szervezetek mellett a lakosságot, a háború kirobbanása óta többféle módon is aktívan részt vesz a menekültek, a határ mellett élő, helyben maradók segítésében. Segítséget nyújtottunk a határmenti településen lévő fogadóponton a menekültek ellátására, a fogadóhely kialakítására, adományokat juttattunk el a Vöröskereszt Aranyosapátiban létrehozott raktárába, a karitatív szervezetek helyi központjaiba, a várgesztesi villaparkba. A határon túliak számára a Környei Református Gyülekezet szervezésében, a szabadbattyániakkal közösen tartós élelmiszer adományt szállított ki Nagy Péter tiszteletes a kárpátaljai Beregardó településre. Ezt követően húsvét előtt vittünk adományokat Macsolára és Kisszelmencre. Decemberben, a hideg beálltával segítségkérés érkezett Kárpátaljáról: takarókra, elemlámpákra, áramfejlesztőkre, gyertyákra volt szükség. Meghirdettünk egy gyűjtést, aminek eredményeként annyi adomány jött össze, hogy két fuvarral sikerült kijuttatni azt a rászorulóknak.

Amint a járvány és a hozzá kapcsolódó korlátozások lehetővé tették, ismét teljes nyitva tartással várta a Művelődési Ház és a Községi Könyvtár a látogatókat, a csoportokat, valamint megkezdődhetett a rendezvények előkészítése, szervezése. Az első nagyszabású program a március 15-ei ünnepség lehetett, ahol nagyon jó érzés volt látni, hogy zsúfolásig megtelt a színházterem. A következő időszakban már ismét a megszokott kulturális élet várta a művelődési ház vendégeit. Az év során a nemzeti ünnepek, hagyományőrző rendezvények és intézményi programok mellett 9 színháztermi produkció valósult meg, a látogatók száma meghaladta a 2 100-at, a környeieké a 700-at. Két, megyei, illetve országos szintű rendezvénynek is helyszínt biztosított a Művelődési Ház, az egyik a megyei tűzoltó nap volt, a másik a Falumegújító konferencia, mindkét rendezvény igen sikeresnek bizonyult.

A korábban működő csoportok, foglalkozások nagyjából negyede a pandémia ideje alatt vagy megszűnt, vagy más helyszínen folytatja a tevékenységét, de örvendetes, hogy új tevékenységek is érkeztek, így összességében 16 állandó, vagy időszaki csoport érhető el a Művelődési Házban.

A járvány előtt, 2019-ben egy év alatt több mint 25 ezer látogató fordult meg itt, tavaly 17 500-an, tehát még mindig éreztették hatásukat a korábbi korlátozások, de bízunk benne, hogy fokozatosan visszatérünk az elvárt látogatottsághoz. Bíztató, hogy a március 24-ei színház már most pótszékes, és az eddigi idei egyéb programok is szépen vonzották az érdeklődőket.

Tavaly már nem az online térben, hanem közösen, a tóparton szerveztük meg a Családi Majálist. A tavalyi Nemzetiségi és Sörfesztivál a már megszokott helyszínen és formában került megrendezésre. Elmondhatjuk, hogy a rendezvény nagyon sikeres volt.

A 2022-es év második felében homok dűlői lakosok jelezték önkormányzatunk felé, hogy a dűlőbe vezető út nagyon sok helyen kikátyúsodott. Ezért a bevezető út kátyúzását melegaszfalttal végeztette el önkormányzatunk, mivel így sokkal tartósabb lesz, mint a martaszfaltos kátyúzás után. Az Öreghegybe vezető bekötőút országúthoz való csatlakozásánál az úttorkolat és bevezető szakasz aszfaltozása is elkészült tavaly nyáron.

A tavalyi esztendőben is önkormányzatunk kitartott azon véleménye mellett, hogy a környei Kisfaludy Mihály Általános Iskola és AMI beiskolázási körzete Környe település közigazgatási területe legyen. Sajnos a tankerület nem vette figyelembe önkormányzatunk kérését.

A tavalyi esztendőben már több rendezvényen sikerült újraélesztenünk a partnerkapcsolatokat. Március 15-én hagyományosan részt vettek rendezvényünkön a Tardoskeddi Férfikar tagjai, a Nemzetiségi és Sörfesztiválon is szép számban képviseltették magukat partnertelepülésünk csoportjai. Környei fiatal focisták is részt vettek a tardoskeddi Szikora emléktornán.

2022. első félévében havi rendszerességgel részt vettem a környei elkerülő úttal kapcsolatos megbeszéléseken. Az egyeztetési folyamat végén a szakmai zsűri kiválasztotta a javasolt nyomvonalat. A kijelölt nyomvonallal kapcsolatban a KEM-i Kormányhivatal a környezeti hatásvizsgálat lefolytatása iránti eljárás során közmeghallgatást tartott december 12-én. A közmeghallgatáson részt vettek a nyomvonalhoz legközelebb lévő telkek tulajdonosai, így közvetlenül tudtak kérdéseket feltenni a tervezőknek és a hatóság munkatársainak. Az eljárás lezárása után megindulhatott az engedélyes tervek készítése. Az elkerülő út tervezésének ügye továbbra is zöld utat kapott a minisztériumban.

2022 novemberében tájékoztatta hivatalosan, levélben önkormányzatunkat a Takarékbank, hogy a környei fiókját december 31-i dátummal bezárja. Már néhány nappal előtte szóbeszéd formájában megindultak a hírek a bezárásról. Nem hivatalos formában már szeptemberben értesültünk arról, hogy december 31-ével a bank bezárja a környei fiókot. Ekkor informális érdeklődtünk a bank vezetésénél, ahonnan az az információ jött vissza, hogy tervben van a bankfiókok számának racionalizálása, de ez a december 31-ei zárás Környét nem érinti.

A tavalyi esztendőben is támogatta önkormányzatunk a Kisfaludy Mihály Általános Iskola nyári felújítását és karbantartását, mivel a tankerület nem biztosította a teljes anyagi fedezetet. E mellett a képviselő-testület döntése alapján két iskolai tanár tanulmányait támogatja önkormányzatunk, ezzel is biztosítva a jövőbeni szakos ellátást, azt hogy szaktanárok taníthassák településünk diákjait.

Tavaly augusztusban, amikor a közüzemi díjak jelentősen megemelkedtek, és látható volt, hogy az önkormányzatok és intézményeik nem kerülnek be a rezsivédelem alá tartozó fogyasztók közé, akkor egy rendkívüli testületi ülésen döntöttünk a költségvetés módosításáról, hogy rendelkezésre álljon fedezet a megemelkedett közüzemi számlák kiegyenlítésére. Ugyanekkor döntöttünk arról is, hogy ahol lehetséges, alternatív fűtési módot használunk, amennyiben az gazdaságosabb. Ahol lehetőségünk volt, és a vállalkozók kapacitásai lehetővé tették, ott hűtő – fűtő klímákat szereltünk fel, hogy használatukkal gazdaságosabban működtethessük az intézményeinket. Októberben önkormányzatunk intézményeit, épületeit beregisztráltuk napelemes bővítésre, így amikor a jogszabály lehetővé teszi, akkor elkezdhetjük a napelemek telepítését, illetve alternatív fűtési rendszer kialakítását.

A rezsitámogatási rendszer átalakításával kapcsolatos történés volt, hogy a többgenerációs lakóházak használatáról a jegyző adhatott ki igazolást, amely alapján mindkét háztartás igénybe vehette a rezsi támogatást. A Környei Polgármesteri Hivatal országosan is elsőként adta ki ezeket az igazolásokat, hozzásegítve lakosainkat a támogatás mielőbbi igénybevételéhez.

A beszámoló második részében a 2023. évi terveinkről szeretném tájékoztatni Önöket.

A 2023. évi költségvetési bevételek tervezett előirányzat 2.804.182.375 Ft, melyet hosszú távú befektetési államkötvénnyel és a 2022 évi maradvány 3.369.856.698 Ft-tal egészít ki. Ebben az általános tartalék mellett benne van az elnyert pályázati források összege, a Szülőföld programra lekötött pénzek és a folyamatban lévő beruházások fedezete.

A gépjármű adó az előző évekhez hasonlóan teljes elvonásra került, az ezzel kapcsolatos adóhatósági feladatok folyamatosan átkerültek a Komárom-Esztergom Megyei NAV Igazgatóságához.

Az ipari parkban, mint kiemelt övezetben az építményadó mértéke 1.230 Ft/m2-ről 1.400 Ft/ m2-re emelkedett. Ennek az az oka, hogy a kiadási oldalon jelentősen nőttek a rezsivel kapcsolatos működési kiadások, illetve az Ipari Parkból befolyó iparűzési adónk felét be kell fizetnünk a központi költségvetésbe.

2023. évben, a feladatfinanszírozás keretében – az iparűzési adó erősségünkre tekintettel – általános működési feladatellátásra, az óvodai és bölcsődei feladatellátásra, a gyermekétkeztetés működési kiadásaira és a közművelődési feladatellátásra kap önkormányzatunk **állami hozzájárulást, melynek összege 373.821.649 Ft, ezzel szemben elvárt adófizetési kötelezettségünk az iparűzési adó erőképességünk miatt: 528.810.069 Ft.** Ezeknek a számoknak az ismeretében elmondhatjuk, hogy településünk központi feladatfinanszírozás nélkül működik, önkormányzatunknak havonta befizetési kötelezettsége keletkezik. Ezt úgy kell érteni, hogy az állam időszakonként (havonta, negyedévente stb.) folyósítja a feladatalapú finanszírozást. Mivel Környe esetében az általunk befizetendő összeg nagyobb, mint amit kapnánk, így nekünk „csupán az a dolgunk”, hogy a különbözetet megfizessük az állam részére.

**A fentiek fényében teljesen érthetetlen volt számomra, hogy miután több mint fél milliárd forintot befizetünk a központi költségvetésbe elvárt adóként, miért kapunk 6 millió forintot rezsitámogatásra.** **Ez csupán a pénz oda-vissza mozgatása a bankrendszerben.**

A megjelenő pályázati lehetőségeket az idei évben is folyamatosan figyelemmel kísérjük. 2023. évben két pályázat benyújtására lesz lehetőségünk, egyik egy kerékpáros ügyesség pálya építésére nyújt lehetőséget, míg a Leader pályázat keretében az Erdei Iskola energetikai fejlesztése valósulhat meg.

Az önkormányzat a kötelező és önként vállalt feladatok körében egyaránt – az elmúlt évekhez hasonló - színvonalas közszolgáltatásokat kíván nyújtani. A feladatellátás tárgyi és személyi feltételei biztosítottak, a működési célú kiadásokra az Önkormányzat tervezett bevételei nyújtanak fedezetet. A beruházási és felújítási kiadásokra, és tartalék-képzésre (településfejlesztésre) a tervezett források 64,7 %-át tudjuk előirányozni. A központi költségvetésbe az idei bevételeink 18,85 %-át kell befizetnünk, és ez még nem tartalmazza az áfa fizetési kötelezettségeinket (közel +500 millió Ft).

Az Önkormányzat által működtetett szociális támogatási rendszer 2023-ban is jelentős támogatást nyújt a nehéz anyagi helyzetben lévők számára. Az idei télre 165 köbméter tűzifát pályáztunk és e mellé 50 köbméter fát vásároltunk. Ezt még kiegészítettük azzal a fával, melyet a tagyosi bekötőút mellett vágattunk ki. Ez a mennyiség jelentősen több a korábban rendelkezésre állótól, de így biztosan tudtunk segíteni a rászorulóknak.

2022. évről áthúzódó beruházások:

A bölcsődei két csoport építése várhatóan nyáron fejeződik be, így a szükséges engedélyezés és a működési engedély megszerzése után előreláthatólag jövő év elejétől fogadhat gyerekeket az intézmény. A Rózsa utca felújításának befejezése március végére várható. A felújítás után 5,5 méter széles lesz az utca és a fejlesztés eredményeként közel 50 parkoló létesül. A Sport épület bővítése és korszerűsítése 2024 februárjára fejeződik be. Ennek eredményeként a jelenleg 370 m2-es épület 730 m2-re bővül. A hozzáépítés során 6 új öltöző kerül kialakításra. Az egyesület zavartalan működését úgy támogatja önkormányzatunk, hogy a pályákat leválasztották a beruházási területről, illetve az idei esztendőre mobil öltözőket béreltünk a sportolók számára.

A Tatai úti lakópark közműterveit már a tavalyi esztendőben megrendeltük, (gáz, út, vízi közművek, gyengeáram). A hálózatfejlesztési díjakat pedig a gáz és a villany esetében befizette önkormányzatunk. 42 építési telek alakul ki ezzel a fejlesztéssel az elkövetkezendő években.

2023. évi tervezett felújítások, beruházások:

A Vackor Óvoda és Bölcsődénél fejlesztő és informatikai eszközök, a csúszdadomb fölé napvitorla, klíma, szárítógép, porszívó vásárlását terveztük be. A költségvetés tartalmazza a fedezetét a konyha, a vizesblokk és a folyosók falainak szükség szerinti festésének.

A polgármesteri hivatalnál informatikai eszközök beszerzését tartalmazza a költségvetés és egy új, hangosításra alkalmas bluetooth-os erősítő és hangfal, illetve szőnyeg vásárlását terveztük be, mivel az évi több mint 40 esküvő indokolja az új eszközök beszerzését. A hivatal szalagfüggönyei 13 év alatt annyira elhasználódtak, hogy szükséges volt a cseréjük. A polgármesteri hivatal melletti parkban kerül elhelyezésre az az emlékoszlop, melyen a falumegújítási díjjal járó emléktáblákat helyezzük el.

Az idősek otthonában a konyha és a személyzeti mosdó kerül felújításra. A felújítás során az új csempeburkolat mellett új konyhabútorral és mosogatógéppel gazdagodik az intézmény. A mosdó teljesen felújításra kerül. A klubnál az idei esztendőben is terveztük a hagyományos rendezvények támogatását. Ezekkel a rendezvényekkel sok esetben nem csak a környei időseknek biztosítunk színvonalas, jó programokat, hanem lehetőségük van a résztvevőknek a környező települések idősklubjaival is baráti kapcsolatokat kiépíteni, ápolni.

A könyvtár esetében informatikai eszközök beszerzését terveztük. E mellett továbbra is biztosítja önkormányzatunk napilapok, folyóiratok vásárlását, illetve különböző előadások lebonyolításának díjait.

A művelődési háznál a könyvtár, az olvasóterem és az előtér klimatizálását, led reflektorok, fénypult és vágószoftver beszerzését terveztük be. A művelődési ház melletti játszótérnél is napvitorlát vásárolunk a csúszdás játék fölé. A színpad mögötti díszletraktárhoz vezető lépcső burkolatcseréje is indokolt, mivel annyira töredezett, hogy az már balesetveszélyes.

A köztisztasági szakfeladaton dolgozó kollégáink számára fűnyírókat és a munkájukhoz szükséges gépek vásárlását tartalmazza a költségvetés. A polgármesteri hivatal melletti telekre tervezett gépjármű beálló szín tervei tavaly elkészültek, így az idén megépíthetjük azokat, ezzel egy nagy lépést teszünk, hogy a kollégáink elköltözhessenek a régi iskola épületéből.

A háziorvosi szolgálatok részére idén több, a feladatellátáshoz szükséges eszköz beszerzését terveztük: pl. EKG készülék, nővértáska, sürgősségi táska, vénaszkenner stb. Jelenleg az orvosi ellátások jelentős átszervezése folyik, ennek egyik következménye a finanszírozási rendszer átalakítása, amely a legsúlyosabban talán a fogorvosi ellátást érinti. Jelenleg még teljesen bizonytalan az áprilisi, májusi finanszírozás, ezért az önkormányzati támogatások keretösszegét megemeltük két és fél millió forinttal, hogy szükség esetén segítséget nyújthassunk a rendelők működtetési költségeinek kifizetéséhez.

Már a tavalyi esztendőben beterveztük a József Attila utcai fogorvosi rendelő átalakítását lakóingatlanná, de ezt a beruházást egyelőre pihenteti önkormányzatunk, hiszen az előbb említett bizonytalanságok miatt még az is előfordulhat, hogy ismét az eredeti funkcióját kell ellátnia az épületnek.

A védőnői szolgálat 2023. júliusáig tartozik az önkormányzati feladatok közé, ezután az időpont után az iskolákhoz hasonlóan az állam veszi magához ezt a feladatot is. Költségvetésünk tartalmazza a védőnők által igényelt polifoam és szőnyeg megvásárlásának és a tervezett továbbképzéseknek a fedezetét.

A védőnői feladatokkal együtt az idei nyáron az önkormányzatok kötelező feladatai közül kikerül a hulladékgazdálkodás feladata. Az eddig, az önkormányzati társulások által működtetett cégek feladatait nyártól a MOL veszi át. Az eddigi tájékoztatás szerint a lakosság nem érzékeli majd a szolgáltató váltást, mivel ugyanazok a járművek és dolgozók végzik a feladatot, akikkel napjainkban is találkozunk.

Az óvoda főzőkonyhájánál eszközbeszerzéseket terveztünk, illetve az idei esztendő nyarán az étkező teljes felújítására is sor kerül.

A sportpályánál található fedett színpadot is fel kell újítanunk, mivel a tető héjazata több helyen megsérült. A Gyöpi felé vezető út mentén található tuja sor annyira megbetegedett, hogy a teljes sor cseréje indokolt. Az idei esztendőben ki kell vágni az elpusztult és megbetegedett növényeket és helyette új növényzetet kell telepíteni. Szintén fásítást kell végeznünk a Bajcsy lakópark északi részén, a szántóföld melletti területen. Ezekre a fásítási programokra már partnerként jelentkezett a BD cég, mivel a munkavállalói szeretnének olyan közösségi munkát végezni, amellyel a környezetünket szépíthetjük, gondozhatjuk.

A sportpályán a jelenlegi kerékpáros ügyességi pálya helyén a kicsiknek egy KRESZ park kialakítását tervezzük és a mellette lévő területen egy új ügyességi kerékpáros pálya, úgynevezett pumpapálya építésére nyújtottunk be pályázatot. Amennyiben ezek a beruházások megvalósulnak, a kisgyermekes családok számára még több játéklehetőséget biztosít majd a sportpálya.

Az idei esztendőben új székeket vásárol önkormányzatunk az iskolai könyvtár számára. E mellett idén is támogatást biztosítunk a szociálisan rászoruló diákok számára akár kirándulásokon, akár versenyeken való részvételre. Továbbra is támogatjuk annak a kollégának a tanulmányát, aki munka mellett szerzi újabb szakos képesítését. Idén önkormányzatunk képviseletében részt vettem egy tankerületi egyeztetésen, aminek az volt az oka, hogy önkormányzatunk eltérő véleményt fogalmazott meg az iskolai körzetek kialakításával kapcsolatban. Ebben az eljárásban a tankerület tesz egy javaslatot az érintett önkormányzatok felé a körzetekről. Ezt vagy elfogadja az önkormányzat, vagy nem. Környe önkormányzata nem fogadta el a tankerület által megállapított beiskolázási körzetet, de tett egy javaslatot: tegyenek meg mindent azért, hogy Kömlődön újra indulhasson önálló iskola, hiszen az lenne a legjobb a kömlődi gyerekeknek, szülőknek és az egész településnek. Az eltérő vélemény miatt összehívott egyeztetés nem lett sikeres, mivel ismertették, hogy a jelenlegi jogi környezet nem teszi lehetővé az önálló iskola indítását.

A római kori leleteket bemutató terem megépítését olyan módon próbáljuk megvalósítani, hogy szakáganként kérünk árajánlatokat a kivitelezőktől, és amennyiben az összesített ajánlat nem éri el a közbeszerzési értékhatárt, akkor saját koordinációval megvalósítjuk a beruházást, felújítást.

Az intézményeink energetikai fejlesztésére is biztosít költségvetésünk 100 millió forintot arra az esetre, ha elkezdhetünk napelemeket telepíteni olyan módon, hogy csatlakozási hozzájárulással is rendelkezünk. Ezt a fejlesztést azért szeretnénk megvalósítani, hogy a lehető legnagyobb mértékben függetlenedjünk az energia árak változása okozta hatásoktól. A jelenlegi árak mellett az önerős beruházások is belátható időn belül megtérülnek.

A Közösségi és Tájház telkén, a mesterségek utcája mögötti területen szaletli és kemence építését is beterveztük idénre. Ehhez kapcsolódóan a hátsó részre odavezetjük az elektromos áramot és a csatornát, vizet.

A Bajcsy lakóparkban játszótér és park építést is tartalmaz az idei költségvetésünk.

Az ipari parkban, a Lotte Chemicals melletti buszmegállóban nincs fedett buszváró. Sikerült olyan műszaki megoldást találni, amely segítségével a szűk hely ellenére fedetté lehet tenni a buszmegálló egy részét.

Nyertes pályázatunk van egy vegyes használatú, külterületi út építésére Környe Április utca és Tagyospuszta között. Ennek folytatásaként Tagyospuszta és a Bridgestone körforgalom közötti szakaszon kerékpárutat, illetve kerékpáros nyomvonalat alakítunk ki a meglévő aszfaltos utakon. Ennek a második résznek a finanszírozására is sikeresen pályáztunk. A két pályázaton elnyert támogatás összesen 612 millió Ft.

Idén az év elején az utca lakosaival közösen elkészítettük a Kenderes utca egy részének a murvázását. Az útépítéshez az önkormányzat a murva egy részét biztosította, a maradék murváról, a gépbérletről és a munkáról a lakosok gondoskodtak.

Ha a bölcsőde bővítése abba a stádiumba kerül, hogy a körülötte lévő területet már nem használja a vállalkozó, akkor elkezdődhet a sétány helyreállítása. A közvilágítási vezetéket már áthelyezték az új nyomvonalba.

Tagyospusztán a belső buszfordulónál olyan szinten kikátyúsodik a forduló, hogy a közelmúltban előfordult az, hogy a busz nem tudott bemenni. Ezért a forduló leaszfaltozásának költségeit is tartalmazza a költségvetés. A környebányai buszforduló aszfaltozása nagyon felhullámosodott és töredezett, ezért újra kell aszfaltozni.

Az Alkotmány utcai térköves járdát a páratlan oldalon idén januárban felújíttattuk a templom és a művelődési ház közötti szakaszon. Mivel a másik oldalon is több helyen megsüllyedt már a közel harminc évvel ezelőtt készült járda, ezért a megsüllyedt szakaszokat a páros oldalon is szeretnénk helyreállíttatni. Az Alkotmány utcában a Vöröskő étterem mellet gyalogoskorlátokat helyezett ki önkormányzatunk, amelyet egy hajnalban elalvó autós kidöntött. Ezzel óriási szerencséje volt, mert nem az út melletti fának, vagy házsaroknak ütközött neki fékezés nélkül, frontálisan. Már évek óta szerettünk volna elhelyeztetni szalagkorlátot a közúttal, de ezt ők a kevés hely miatt nem tudják kivitelezni. A gyalogoskorlát kihelyezésének feltételeiről január legelején érkezett meg a közút levele. Az engedély megszerzése után azonnal nekilátott önkormányzatunk a korlát kihelyezéséhez. A hiányzó korlátok pótlása folyamatban van.

Az idei esztendőben is terveztük a civil szervezetek támogatását. A költségvetésünk már tartalmaz 2 millió forint támogatást a tűzoltó egyesületnek, melyből a működési kiadásaik egy részét fedezik majd. Szintén tartalmazza a költségvetés az egyházak támogatását. A református egyház szeretné felújíttatni a templom tornyának süvegét, mivel beázás miatt elkorhadt a tartószerkezet. A környei plébánia a templom orgonájának felújításához kérte az önkormányzat segítségét. Terveik szerint nyáron az orgonát szétszerelik, és utána legyártják a sípokat. Az összeszerelésére jövő év első felében kerül sor.

Már hallottuk, hogy a művelődési ház milyen sok és színes programmal készül az idei esztendőre, nincs ez másként községi rendezvényeinkkel sem. A teljesség igénye nélkül, csak néhány példát hozok az eseménynaptárból. Idén év elején már egy országos rendezvényt lebonyolított településünk, január 19-én a Magyarországi Németek Elűzetésének Emléknapját itt rendezte meg a Miniszterelnökség. Idén is reméljük, hogy a tóparti majális népszerű lesz, újból kilenc eseménnyel várja a mozogni vágyókat a Mozdítsd meg KÖRNYEzeted eseménysorozat, több kerékpáros kirándulással, kihasználva a megépült kerékpárutak adta lehetőséget. Szeptember 9-én lesz Henkel futóverseny a tó körül. A sörfesztivál programjai is szervezés alatt vannak már. Próbálunk minden korosztály számára érdekes, jó programokat, előadásokat hozni. Az adventi és karácsonyi rendezvényeinket is próbáljuk színesebbé tenni, például népszokások bemutatásával, felelevenítésével.

A szabadtéri rendezvényeink mindig szép, rendezett környezetben tarthatjuk meg köszönhetően azon környeieknek, akik fontosnak tartják, hogy településünk tiszta és rendezett legyen és ezért hajlandóak tenni is, és köszönhetően kollégáinknak, akik napi rendszerességgel szedik a szemetet, ürítik a szemeteseket. Sajnos a szeméttel kapcsolatban egy újabb jelenséggel szembesültünk. Egyre gyakrabban, szinte már napi rendszerességgel jelennek meg háztartási szeméttel teli zsákok a járdák, sétányok melletti szemetesekben. Így akik rendeltetésszerűen szeretnék használni azokat, sokszor nem tehetik meg, mert az ürítés utáni reggelre ismét csurig van a kuka, sőt legújabban a temetőben lévő konténerekbe is hordanak háztartási hulladékot. Mindez annak ellenére történik, hogy a hulladékszállítás még a homokdűlőben is megoldott. Kérem, aki ilyet tapasztal, az jelezze ezt a közterület felügyelet felé.

A Takarékbank helyi fiókjának bezárásának kapcsán már két alkalommal tárgyaltam a regionális vezetőkkel, de mindkét esetben arról győzködtek, hogy miért volt ésszerű döntés a fiók év végi bezárása. Az ő statisztikájuk azt mutatta, hogy a környei fiók alacsonyforgalmú volt, és nem volt gazdaságos a működtetése. Azt mondták, hogy volt olyan nap, hogy összesen három ügyfél volt a fiókban. Azt sem értettük, hogy a környei fiókot bezárták, a bokodi fiókot pedig továbbra is üzemelteti a bank. Erre az volt a válasz, hogy figyelembe kell venni a közelben lévő városban működő banktól való távolságot. A környei fiók 8 km-re van az oroszlányi fióktól, a bokodi pedig 6 km-re. Ez is jól bizonyítja, hogy mennyire megalapozott tények alapján döntöttek a bezárásról. Nem a bokodi fiók megmaradásával van baj, hanem a környei (és a többi) bezárásával. Azért is hihetetlen ez a döntés, mert a környei fiók egy ismerten nagy forgalmú út mellett található, nagyon jól megközelíthető, rendelkezik parkolókkal és a környező települések (Kecskéd, Vértessomló, Várgesztes) lakosainak is egy könnyen elérhető szolgáltatást nyújtott. Jól hangzott a szlogen, hogy a Vidék Bankja!

Több kéréssel is fordultak hozzánk a jövővel kapcsolatban: segítsük edukálni a lakosokat, időseket, hogy megtanulják használni a netbankot, illetve javasoljunk egy helyszínt a Takarékbank buszának, amely heti rendszerességgel jönne a faluba. Az általunk javasolt helyszín a Takarék előtti kis tér, vagy bent a térköves udvar. A javaslatunkat azzal indokoltuk, hogy az ingatlan a saját tulajdonukban van, és év végéig még biztosan abban is marad, így a legegyszerűbben tudják azt használni, illetve az emberek a megszokott helyre mennének. Ha itt beválik a buszos bankolás, akkor később már az ügyfelek is könnyebben elfogadnak egy helyszínmódosítást.

Van olyan megyei település, ahol évekkel ezelőtt bezárták a fiókot és az önkormányzat évi közel egymillió forintot fizetett azért, hogy a helyi Coop-ba helyezzenek el egy ATM-et, melybe a COOP napi szinten tölti a bevételét, így biztosítva a készpénzt a készülékben. Idén az önkormányzati támogatást kevésnek ítélte meg a bank, és ezért megszüntette a bankjegykiadót.

Sajnos a környei ATM sem működik hibátlanul. Több alkalommal önkormányzatunknak is Oroszlányra kellett átmenni, hogy készpénzt vegyen fel a házipénztárba, sőt volt olyan alkalom is, amikor nyugdíj idején napokig nem működött a készülék. Jeleztük ezt a bank felé, de nem tudtak tájékoztató információt eljuttatni az ATM-hez, így ezt is önkormányzatunk tette meg.